Skoleopprør i Sør-Odal: Vurderer å holde ungene hjemme
– Odølingen er traust og rolig, men noen ganger går det jo en kule varmt her, og, sier Ap-ordfører Knut Hvithammer om krisen ved Glommasvingen skole.  – Jeg har stor respekt for engasjementet deres, sa ordføreren til foreldrene som sto utenfor kommunehuset på Skarnes i Sør-Odalen onsdag kveld.  Det var ikke det de ville høre etter å ha demonstrert i timevis i innlandskulden.  Nyheten om at enda en rektor slutter på Glommasvingen skole førte til opprør hos lærerne. Det var så få som møtte opp til jobb onsdag, at flesteparten av elevene måtte hentes av foreldrene. Torsdag skal det være en normal skoledag for ungene, sier ordføreren. Men nå vurderer flere av foreldrene å holde ungene sine hjemme fra skolen – selv hvis det er nok lærere på jobb. VG møtte ordfører Knut Hvithammer (Ap) på kontoret hans etter at det ekstraordinære formannskapsmøtet i Sør-Odal var over. Møtet ble lukket og hva som ble sagt der er derfor hemmelig. Øverst på agendaen sto krisen ved Glommasvingen skole.  Skolen må nå ansette sin femte rektor siden de åpnet i 2019. Foreldrene utenfor mener ansvaret ligger hos kommunedirektør Anita Orlund. – Jeg har fortsatt full tillit til kommunedirektøren, sier ordfører Hvithammer til VG.  Han får kontant svar fra de demonstrerende foreldrene: – Det hjelper ikke når hele bygda ikke har det, svarer Jane Susanne Wiik. – Når så mange foreldre viser støtte til lærerne, og han ikke hører på det, da mister vi tilliten til han også, sier Jeanette Kalbakk om ordføreren.  Kommunedirektør: – Krevende situasjon  Kommunedirektør Anita Orlund beskriver situasjonen ved Glommasvingen skole som krevende.  – Det gjør stort inntrykk å se reaksjonene og engasjementet fra både skolens ledelse, lærere, foresatte og innbyggere på situasjonen vi står oppe i, skriver hun i en sms til VG.  Orlund skriver videre at hun har forståelse for at oppsigelsene i skoleledelsen skaper usikkerhet og bekymring.  – Min førsteprioritet nå er å få på plass en god dialog med skolens ledelse, som kan bedre skolehverdagen for alle elever og lærere så raskt som mulig, sier Orlund – og legger til at hun er glad for at Glommasvingen vil være åpen som vanlig torsdag.  Skole i morgen? Ordfører Hvithammer omtaler det ekstraordinære møtet som et «informasjonsmøte». Det ble samtidig vedtatt at møtet skulle være lukket for publikum.  – Det er jo en personalsak, først og fremst: – Det at skolen i dag var stengt har selvsagt vakt bekymring, men vi er jo glade for at det vil være vanlig skoledrift fra og med i morgen, sier han.  – Vet dere at det kommer til å være nok lærere på jobb? – Det er den beskjeden vi har fått fra rektor og assisterende rektor. Så jeg håper da for ungene sin del at det er en normalsituasjon i morgen, at de får den undervisningen de har krav på. Det er det dagen i dag har handlet om for ledelsen her. Så det er jo en stor lettelse.  – Traust og rolig Utenfor kommunehuset hadde noen hengt opp hatter. Demonstrantene ville ikke ta på seg æren for dette, men forklarte likevel tanken bak: noen, for eksempel kommunedirektøren, kunne ta med seg sin hatt og gå. – Odølingen er traust og rolig, men noen ganger så går det en kule varmt her, og, svarer ordføreren. Amper stemning På det meste demonstrerte nesten 40 foreldre utenfor formannskapsmøtet i kommunen. De første møtte opp allerede klokken 11.30, og ble stående til ordføreren kom ut i 19-tiden.  Kommunalsjef for barn og unge, Kristin Granne, gikk forbi demonstrantene på vei ut fra møtet. Hun ville ikke stille til intervju med VG eller snakke med foreldrene. – Skal ikke du være her for oss? spurte Erna Grøndahl. – Jeg skal være her for elevene, svarte Granne. –Ja, men det er jo ungene våre! utbrøt flere av foreldrene. – Fremtiden til Sør-Odal – Jeg har stor respekt for det engasjementet som foreldrene viser. For dem er ungene det mest dyrebare de har. Det er jo litt store ord, men de er fremtiden til Sør-Odal kommune, sier Hvithammer til VG.  Ordføreren omtaler kommunens oppvoksende slekt som arbeidskraften de trenger i fremtiden, blant annet i møte med eldrebølgen.  – Vi må sørge for at ungdommen ikke blir en utgift i budsjettene våre, og at de får gode liv. Den viktigste oppgaven vi har nå, er å lykkes med Glommasvingen skole, sier han.  Hvithammer understreker at kommunen allerede har gjort mye for skolen. Selv om Glommasvingens budsjetter ble redusert da skolen var ny, har kommunen økt budsjettene med mellom 18 til 20 millioner kroner fra 2020 frem til i dag, sier han.  Antall årsverk ved skolen har også blitt økt fra 67 ansatte, til 93, utdyper han.  – Samtidig er vi er en skattesvak kommune, og vi har lave inntekter, så vi må snu på kronen og drive effektivt. Men det er ikke noe mål i seg selv å drive skole billig, vi må drive den godt. Og vi har tilført midler igjen, etter at vi skar ned så kraftig, sier Hvithammer.  Tidligere SSB-tall viser at Sør-Odal bruker 18.000 kroner mindre per elev enn gjennomsnittet i fylket Innlandet. Tallene ser annerledes ut nå, mener ordføreren. – Hvis vi kommer tilbake hit om ett år, hvordan tror du det står til da?  – Jeg har veldig god tro på at det er en rolig og fin situasjon ved Glommasvingen skole, sier Hvithammer. – Det vil klart være utfordringer, for ting løses ikke på en dag, en uke eller et år, men vi har sett forbedringer de siste årene, fortsetter han.
Glommasvingen skole i Sør-Odal kommune må nå ansette sin femte rektor siden åpningen i 2019. Elever ble sendt hjem onsdag fordi så mange av lærerne var borte. Foreldre demonstrerte utenfor kommunehuset onsdag. De mener kommunedirektør Anita Orlund er ansvarlig, men ordfører Knut Hvithammer har fortsatt full tillit til henne, sier han til VG.  Noen foreldre vurderer å holde ungene hjemme fra skolen til tross for nok lærere på jobb.